Tæplega ellefu þúsund kjósendur á Vesturlandi Í dag ganga landsmenn til kosninga um nýjar sveitarstjórnir . Rétt er að hvetja alla sem vettlingi geta valdið til að mæta á kjörstað og nýta þannig stjórnarskrárbundinn rétt sinn til áhrifa . Í gamla Vesturlandskjördæmi , starfssvæði Skessuhorns , eru að þessu sinni 10.763 kjósendur í tíu sveitarfélögum . Flestir eru kjósendurnir á Akranesi , eða 4.550 talsins , en fæstir í Skorradalshreppi , eða 42 . Listakosningar verða í sex sveitarfélögum ; Akranesi , Hvalfjarðarsveit , Borgarbyggð , Stykkishólmi , Grundarfirði og Snæfellsbæ . Þá verður óbundin kosning í fjórum ; Dalabyggð , Helgafellssveit , Eyja - og Miklaholtshreppi og Skorradalshreppi .